ธสน.ปล่อยกู้ธุรกิจพาณิชยนาวี
นายคนิสร์ สุคนธมาน กรรมการผู้จัดการ ธนาคารเพื่อการส่งออกและนำเข้าแห่งประเทศไทย (ธสน.) เปิดเผยว่า ธนาคารได้ลงนามสัญญาปล่อยกู้สินเชื่อพาณิชยนาวี ให้แก่ บริษัท ไทยเดน มารีไทม์ ผู้ประกอบการเรือขนส่งสินค้าทางทะเลสำหรับสินค้าขนาดใหญ่ที่มีลักษณะพิเศษ ในวงเงิน 17.5 ล้านเหรียญสหรัฐ
17 ส.ค. 2555

นายคนิสร์ สุคนธมาน กรรมการผู้จัดการ ธนาคารเพื่อการส่งออกและนำเข้าแห่งประเทศไทย (ธสน.) เปิดเผยว่า ธนาคารได้ลงนามสัญญาปล่อยกู้สินเชื่อพาณิชยนาวี ให้แก่ บริษัท ไทยเดน มารีไทม์ ผู้ประกอบการเรือขนส่งสินค้าทางทะเลสำหรับสินค้าขนาดใหญ่ที่มีลักษณะพิเศษ ในวงเงิน 17.5 ล้านเหรียญสหรัฐ 
ทั้งนี้ บริษัทจะนำเงินไปซื้อเรือสินค้าทั่วไปประเภทอเนกประสงค์ จำนวน 1 ลำ ซึ่งอยู่ภายใต้โครงการมาตรการทางการเงินเพื่อสนับสนุนการประกอบธุรกิจพาณิชยนาวีตามนโยบายของรัฐบาลที่ต้องการพัฒนาศักยภาพกองเรือไทย
“เรือลำนี้เหมาะสำหรับงานขนส่งเครื่องจักรหรือสินค้าขนาดใหญ่ ที่ไม่สามารถบรรจุลงตู้คอนเทนเนอร์ได้ ซึ่งประเทศต่างๆ ในเอเชีย อาทิ จีน อินเดีย อินโดนีเซีย มาเลเซีย พม่า และไทย มีความต้องการใช้เรือประเภทนี้ จึงคาดว่าอุตสาหกรรมเรือขนส่งสินค้าประเภทนี้จะเติบโตต่อเนื่อง” นายคนิสร์ กล่าว
นายคนิสร์ กล่าวว่า ธนาคารได้รับมอบหมายจากกระทรวงการคลังให้เป็นผู้ดำเนินการให้สินเชื่อแก่ผู้ประกอบการไทย สำหรับนำไปซื้อเรือใหม่ หรือเรือเก่าที่มีอายุไม่เกิน 20 ปี และจดทะเบียนเป็นธงไทย ทั้งเงินกู้เป็นสกุลบาทและสกุลดอลลาร์สหรัฐ เพื่อสนับสนุนการใช้เรือไทยแทนการใช้บริการเรือจากต่างประเทศ และสร้างรายได้ที่เป็นเงินตราต่างประเทศให้แก่ประเทศไทยเพิ่มขึ้น